Átta liða úrslit heimsmeistaramóts karla í handbolta hefjast í Egyptalandi síðdegis. Fjórir spennandi leikir eru á döfinni í dag.
Fyrsti leikur dagsins er viðureign heimamanna í Egyptalandi og núverandi heimsmeistara Dana. Sá leikur er klukkan hálffimm í dag og er sýndur beint á RÚV. Hinir þrír leikir átta liða úrslitanna eru svo allir leiknir klukkan hálfátta í kvöld. Þar mætast Svíþjóð og Katar, Frakkland og Ungverjaland og Noregur og Evrópumeistarar Spánar. Sá síðasttaldi er sýndur beint á RÚV 2 en hinir tveir eru í beinni útsendingu á ruv.is.
Valur lyfti sér á ný í efsta sæti úrvalsdeildar kvenna í handbolta í gærkvöldi þegar liðið gerði jafntefli við KA/Þór að Hlíðarenda, 23-23. Valur var fyrir leikinn með jafnmörg stig og Fram en situr nú eitt á toppnum með 9 stig, stigi meira en Fram. KA/Þór fór að hlið Fram í öðru til þriðja sæti eftir jafnteflið en Fram hefur leikið einum leik færra en Valur og KA/Þór.
Jakob Lárusson, þjálfari FH í úrvalsdeild kvenna, sagði starfi sínu lausu í gærkvöldi. Jakob tók við FH fyrir síðustu leiktíð og stýrði liðinu upp í úrvalsdeild. Þar hefur FH tapað öllum sex leikjum sínum og segir Jakob í yfirlýsingu FH frá í gærkvöldi að hann telji best að annar þjálfari klári tímabilið og haldi áfram uppbyggingu liðsins.
Manchester City fór á ný í efsta sæti ensku úrvalsdeildarinnar í fótbolta í gærkvöldi eftir öruggan sigur á West Brom, 5-0. City er nú með 41 stig, einu meira en grannarnir í Manchester United. West Brom er sem fyrr í næstneðsta sæti með 11 stig, sex stigum frá öruggu sæti. Arsenal heldur áfram að klífa töfluna hægt og bítandi. Liðið hefur unnið fimm af síðustu sex leikjum sínum og lagði Southampton að velli í gærkvöldi, 3-1. Arsenal er í 8. sæti með 30 stig en Southampton er fallið í 11. sæti með stigi minna. Í hinum leikjum gærkvöldsins vann Leeds Newcastle, 2-1, og West Hamm lagði Crystal Palce 3-2. West Ham fór með sigrinum í fjórða sæti, upp fyrir Liverpool, en hefur leikið einum leik meira.
Átta liða úrslit fara fram í dag á heimsmeistaramóti karla í handbolta í Egyptalandi. Valur lyfti sér í efsta sæti úrvalsdeildar kvenna í handbolta í gærkvöldi eftir jafntefli við KA/Þór.